**Ristomatti Juhani Hakola** (s. 15. huhtikuuta 1991 Kankaanpää) on suomalainen maastohiihtäjä ja kaksinkertainen MM-mitalisti.

Hän on parisprintin MM-mitalisti. Hakola edustaa maastohiihdossa Jämin Jännettä. Hakolan valmentajana on elokuusta 2021 lähtien toiminut Teemu Pasanen. Sitä ennen häntä valmensi 15 vuoden ajan Antti Hagqvist.

Arvokilpailut
-------------

Falunin MM-kilpailuissa 2015 Hakola oli perinteisen hiihtotavan sprintissä yhdeksäs ja 50 kilometrin perinteisen kilpailussa 38:s. Lahden MM-kilpailuissa 2017 hän sijoittui vapaan hiihtotavan sprintissä kuudenneksi. Pyeongchangin talviolympialaisissa 2018 hän oli perinteisen hiihtotavan sprintissä kuudes, vapaan parisprintissä yhdeksäs ja perinteisen 50 kilometrillä 43:s. Seefeldin MM-kilpailuissa 2019 hän sijoittui perinteisen hiihtotavan parisprintissä seitsemänneksi, vapaan hiihtotavan sprintissä 15:nneksi, 15 kilometrin perinteisellä 29:nneksi ja viestissä neljänneksi. Oberstdorfin MM-kilpailuissa 2021 hän saavutti Joni Mäen kanssa vapaan hiihtotavan parisprintissä hopeaa sekä oli perinteisen hiihtotavan sprintissä kuudestoista ja viestissä kuudes. Pekingin olympialaisissa 2022 hän sijoittui 15 kilometrin perinteisen hiihtotavan kilpailussa 28:nneksi ja viestissä kuudenneksi. Planican MM-kilpailuissa 2023 Hakola hiihti ensimmäisen osuuden Suomen hopeaa saavuttaneessa viestijoukkueessa. 50 kilometrin perinteisen hiihtotavan yhteislähtökilpailussa hän oli 33:s.

Maailmancup
-----------

Maailmancupdebyyttinsä Hakola teki Lahdessa vuonna 2012 sijoittuen sprintin karsinnassa 74. sijalle. Ensimmäiset maailmancupin pisteensä hän saavutti Lahden maailmancupissa 2014 hiihtäen vapaan sprintissä 10. sijalle. Parhaimmillaan hän on sijoittunut neljänneksi Rukan perinteisen hiihtotavan sprintissä marraskuussa 2017. Hän sijoittui viidenneksi sprintticupissa kaudella 2017–2018. Hakola sijoittui Salpausselän kisojen parisprintissä 2019 kolmanneksi Iivo Niskasen kanssa.

SM-kilpailut
------------

Hakola voitti 50 kilometrin perinteisen hiihtotavan suomenmestaruuden 2012. Hän voitti vapaan hiihtotavan sprintin ja 30 kilometrin perinteisen hiihtotavan yhteislähdön suomenmestaruudet 2017. Yhdistelmäkilpailun Suomen-mestaruuden hän voitti 2018. Hakola voitti 15 kilometrin perinteisen hiihtotavan Suomen-mestaruuden 2019. 2023 Hakola voitti sprintin Suomenmestaruuden ja seuraavana vuonna 20 kilometrin perinteisen hiihtotavan SM-kullan. Lisäksi hän on saavuttanut hopeaa takaa-ajokilpailussa 2019 ja 2024, 15 kilometrillä 2020 ja 2021 ja 50 kilometrillä 2022 sekä pronssia sprintissä vuonna 2015, 50 kilometrillä vuonna 2016 ja 2021, 10 kilometrillä 2017 ja 2024 sekä 15 kilometrillä 2019. Myös nuorten sarjoissa hän saavutti lukuisia SM-mitaleja.

Muuta
-----

Hakola työskentelee Niinisalon varuskunnassa liikuntakasvatusaliupseerina. Hän kuuluu hiihdon A-maajoukkueeseen ja puolustusvoimien edustusvalmennusryhmään. Hakola on osallistunut sotilaiden MM-kisoihin sekä maastohiihdossa että ampumahiihdossa.

Hakola tunnetaan urheilullisena monilahjakkuutena. Hänen harrastuksiinsa on kuulunut muun muassa pesäpallo ja suunnistus. Hän on kilpaillut myös ampumahiihdossa, jossa on edustanut Kauhajoen Karhua.

Hakola on ilmoittautunut ystävänsä vuoden 2024 vaalien presidenttiehdokas Alexander Stubbin vaalikampanjassa Uudenmaan alueen tiiminvetäjäksi.

Lähteet
-------

1. 1 2 3 4 5  Ristomatti Hakola Kansainvälinen hiihtoliitto (FIS).  (englanniksi)
2. 1 2  Ikävalko, Petri: Ristomatti Hakola vaihtoi valmentajaa *Kestävyysurheilu.fi*.  22.10.2021.  Arkistoitu 21.11.2021. Viitattu 21.11.2021.
3. ↑  Sprinttifinaalin vauhti liikaa Ristomatti Hakolalle, kulta meni Norjaan – IS seurasi olympiatapahtumia hetki hetkeltä *Ilta-Sanomat*.  13.2.2018. Viitattu 13.2.2018.
4. ↑  Ristomatti Hakolan edellä enää kolme miestä Rukan mc-sprintissä – Iivo Niskasen "kukkoilu" johti selkävaivaan: "Koko ilta pantiin sitä kasaan" *hs.fi*.  24.11.2017. Viitattu 24.11.2017.
5. ↑  Vasta 20-vuotias Hakola yllätysmestariksi *Yle Urheilu*.  25.3.2012. Viitattu 28.2.2015.
6. ↑  Ristomatti Hakola Suomen mestariksi – Pentsinen päihitti Heikkisen mitalitaistossa *yle.fi*. Viitattu 1.2.2019.
7. 1 2  Ristomatti esittelyssä *Ristomattihakola.com*.  Arkistoitu 30.9.2015. Viitattu 28.2.2015.
8. ↑  Ylä-Poikelus, Niko: Ristomatti Hakola pronssille hiihdon sotilas-MM-kisoissa *ruotuvaki.fi*.  6.4.2018. Viitattu 21.11.2021.
9. ↑  Hiihtotähti Ristomatti Hakola sai suunnistuskisaan rankan ohjeen - tuli ensimmäisenä vaihtoon: "Tänään ei omaa suoritusta, peesat tota, tota tai tota"
10. ↑  Ristomatti Hakola palasi Suomen mestariksi vaikeuksien jälkeen – teki mehevän paljastuksen kulisseista
11. ↑  Ville Touru: Sauli Niinistö teki ratkaisunsa – Ristomatti Hakola pettyi: "Vain komein päästettiin" *Ilta-Sanomat*.  24.11.2023. Viitattu 24.11.2023.

Aiheesta muualla
----------------

* Ristomatti Hakolan kotisivut (Arkistoitu – Internet Archive)